C 486/196
SL
Uradni list Evropske unije
21.12.2022
2.2 Ti ukrepi za razbremenitev od pravil o slotih prenehajo veljati 29. oktobra 2022, delegirana pooblastila Komisije pa so potekla že 21. februarja 2022.
Komisija v zvezi z osnovnim pravilom „uporabi ali izgubi“ zdaj predlaga vrnitev k 80-odstotni stopnji uporabe slotov, ki bi začela veljati 29. oktobra 2022.
To je utemeljila z napovedjo Eurocontrola iz junija 2022, v skladu s katero naj bi obseg prometa v zimski sezoni 2022–2023 dosegel 90 % ravni iz leta 2019.
2.3 EESO ta utemeljitev ne prepriča.
Število vojaških letov se je zaradi vojaške agresije Rusije zoper Ukrajino močno povečalo, kar velja tudi za preusmerjene prelete, vendar ne eni ne drugi ne vplivajo na dodeljevanje slotov.
Poleg tega je treba razlikovati med obsegom tovornega zračnega prometa, ki se med krizo ni bistveno zmanjšal, in obsegom potniškega zračnega prometa, ki je nasprotno upadel.
Pri trgu storitev potniškega prometa je treba upoštevati tudi, da je promet znotraj EU zaradi evropskega covidnega potrdila veliko hitreje dosegel ravni pred pandemijo, pri čemer sta notranji zračni promet in prevoz na dolge razdalje še vedno v različnih fazah okrevanja.
Pričakuje se, da bo okrevanje v sektorju poslovnega prometa veliko počasnejše kot v turističnem sektorju (4).
Nikakor ni mogoče z gotovostjo napovedati, da bo okrevanje turističnega prometa trajno: njegovo rast je namreč mogoče delno pripisati večjemu povpraševanju po počitnicah, ki sledi dvema letoma pandemije COVID-19.
Veliki evropski mrežni prevozniki v svoje flote še niso ponovno vključili velikega zrakoplova za dolge razdalje Airbus 380, saj so cene goriva visoke, hkrati pa ne pričakujejo, da se bo povpraševanje po prometu znatno in stalno povečevalo.
Po podatkih, ki so jih objavili deležniki, naj bi se promet povečal na 90 % ravni iz leta 2019, povpraševanje potnikov pa zgolj na 78 %.
Če bo stopnja zasedenosti zrakoplovov nižja, je mogoče pričakovati, da bodo letalski prevozniki na primer združevali posamezne lete v istem dnevu, da bi ti ostali dobičkonosni (5).
Na povpraševanje bosta vplivala vse višja inflacija in večje tveganje recesije v več državah.
Napovedi zato ne bi smele temeljiti na regijah, ki najbolje okrevajo, temveč bi se morali upoštevati tudi najbolj prizadeti tržni segmenti.
2.4 EESO zaradi teh dejavnikov meni, da bo okrevanje letalskega trga težavnejše, kot napoveduje Komisija.
Različni segmenti trga še vedno okrevajo različno hitro: tovorni promet je na 6 %, nizkocenovni prevozniki na –9 %, mrežni prevozniki pa na 21 % ravni iz leta 2019.
Ti podatki so še toliko bolj relevantni, ker se pragovi nanašajo na celotno zaporedje slotov, kar pomeni, da bi moralo zaporedje slotov (na primer najbolj zasedenih letov) preseči 80-odstotni prag.
V obdobjih pred pandemijo je stopnja uporabe slotov znašala 95 %, najnižja stopnja uporabe pa 80 %.
Če Eurocontrol napoveduje, da bo povprečna stopnja uporabe slotov znašala 90 %, iz tega najverjetneje sledi, da zaporedje slotov (v povprečju) ne bo doseglo 80 %.
Vrnitev k pragu 80:20 bi bila zato veliko prezgodnja.
Razmerje 70:30 se zdi ustreznejše, vsaj dokler ne bodo na voljo zanesljivejši podatki, iz katerih bo razvidno, da trg trajno okreva.
Poudariti je treba tudi, da težave, s katerimi se spoprijemajo evropska letališča, jasno kažejo, da učinki krize zaradi COVID-19 še niso izzveneli.
Velika vozlišča EU, kot je Frankfurt, in neevropska vozlišča, kot je letališče London Heathrow, so omejila lete s svojih letališč in nanje, kar je povzročilo množične odpovedi letov, da bi se pritisk na letalske prevoznike na teh letališčih zmanjšal.
Te pritiske povzročajo različni dejavniki, na primer pomanjkanje zaposlenih.
To kaže, da pragov uporabe slotov, kakršni so bili pred pandemijo, še ni mogoče doseči (6).
2.5 Razmerje 70:30 bi bilo skladno s pragovi in utemeljitvijo vlade Združenega kraljestva (7).
EESO kljub številnim kritikam, ki jih je bilo to razmerje deležno v letalskem sektorju, meni, da gre za upravičen kompromis med stanjem pred pandemijo in upoštevanjem dejstva, da je zaradi resnih izzivov, s katerimi se trenutno spoprijema letalski sektor, določena stopnja (čeprav manjša) zaščite slotov še vedno potrebna.
Poleg tega bi se z njim prag iz uredbe EU o slotih uskladil s politikami sosednjih držav, konkurenčni pogoji prevoznikov v vozliščih EU pa bi se izenačili s tistimi na letališču London Heathrow, ki je največje mednarodno vozlišče v Evropi.
(4) (5) (6) (7)
https://www.airliners.de/prognose-globaler-geschaeftsreiseverkehr-erholt-deutlich/65958 Objava števila potnikov in napovedi za münchensko letališče, ki kažejo, da bo vračanje na ravni prometa pred pandemijo trajalo dlje, kot smo sprva predvidevali: https://www.airliners.de/wachsendes-passagieraufkommen-bayerns-flughaefen-weit-entfernt-coronaniveau/65950.
Komisija pomanjkanje delovne sile na ključnih letališčih omenja v svojem obrazložitvenem memorandumu, vendar meni, da gre za kratkoročno stanje.
To je vprašljivo, saj se s pomanjkanjem kadra spoprijemajo številni gospodarski sektorji, ne le letalstvo.
Neutemeljeno je pričakovati, da bo ta težava v letalskem sektorju kmalu odpravljena.
Vlada Združenega kraljestva je 24. januarja 2022 razmerje uporabe slotov spremenila na 70:30, kar je začelo veljati 27. marca 2022, da bi se približala vrnitvi k običajnim pravilom in hkrati zaščitila sektor pred nepredvidljivimi prihodnjimi razmerami, kot je navedel britanski minister za promet Grant Shapps.